CELEX: 32004R1450
Language: lv
Date: 2004-08-13 00:00:00
Title: Komisijas Regula (EK) Nr. 1450/2004 (2004. gada 13. augusts), ar ko īsteno Eiropas Parlamenta un Padomes lēmumu Nr. 1608/2003/EK par Kopienas jauninājumu statistikas izstrādāšanu un pilnveidošanu(Dokuments attiecas uz EEZ)

14.8.2004   
            
            
               LV
            
            
               Eiropas Savienības Oficiālais Vēstnesis
            
            
               L 267/32
            
         
      KOMISIJAS REGULA (EK) Nr. 1450/2004
   (2004. gada 13. augusts),
   ar ko īsteno Eiropas Parlamenta un Padomes lēmumu Nr. 1608/2003/EK par Kopienas jauninājumu statistikas izstrādāšanu un pilnveidošanu
   (Dokuments attiecas uz EEZ)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Parlamenta un Padomes 2003. gada 22. jūlija Lēmumu Nr. 1608/2003/EK par Kopienas zinātnes un tehnoloģijas statistikas izstrādāšanu un pilnveidošanu (1), un jo īpaši tā 3. pantu,
   tā kā:
   
               (1)
            
            
               Lēmumā Nr. 1608/2003/EK noteikti īpaši pasākumi statistikas jomā, lai izstrādātu Kopienas zinātnes, tehnoloģijas un jauninājumu statistiku.
            
         
               (2)
            
            
               Ir jāpieņem pasākumi īpašu statistikas pasākumu īstenošanai atbilstīgi Lēmuma Nr. 1608/2003/EK 2. pantam.
            
         
               (3)
            
            
               Atsevišķajos statistikas pasākumos jāņem vērā Eiropas Parlamenta un Padomes 2002. gada 16. decembra Lēmums Nr. 2367/2002/EK par Kopienas statistikas programmu no 2003. līdz 2007. gadam (2), kurā īpaši noteikta jauninājumu statistikas izstrādāšanas un pilnveidošanas darba programma laikposmam no 2003. līdz 2007. gadam.
            
         
               (4)
            
            
               Ir jānodrošina Kopienas jauninājumu statistikas atbilstība citiem starptautiskiem standartiem, un tas nozīmē, ka jāņem vērā Ekonomiskās sadarbības un attīstības organizācijas (ESAO) un citu starptautisko organizāciju veiktais darbs.
            
         
               (5)
            
            
               Īstenojot Lēmumu Nr. 1608/2003/EK un nosakot noteikumus par piekļuvi administratīviem avotiem un statistikas konfidencialitāti, jāņem vērā sistēma, kas paredzēta Padomes 1997. gada 17. februāra Regulā (EK) Nr. 322/97 par Kopienas statistiku (3).
            
         
               (6)
            
            
               Šajā regulā noteiktie pasākumi ir saskaņā ar Statistikas programmu komitejas atzinumu,
            
         IR PIEŅĒMUSI ŠO REGULU.
   1. pants
   Šajā regulā ir noteikti vajadzīgie pasākumi, lai īstenotu Lēmumu Nr. 1608/2003/EK attiecībā uz Kopienas jauninājumu statistiku.
   2. pants
   1.   Šī regula attiecas uz Kopienas jauninājumu statistiku. Šai statistikai vajadzīgo statistikas mainīgo lielumu saraksts, darbības un aptvertās nozares, rezultātu iedalījumi, biežums, datu sūtīšanas termiņi un pārejas posms ir tāds kā norādīts pielikumā.
   2.   Pamatojoties uz secinājumiem ziņojumos, kas ir iesniegti Eiropas Parlamentam un Padomei atbilstīgi Lēmuma Nr. 1608/2003/EK 5. pantam, statistikas mainīgo saraktu, darbības un aptvertās nozares, rezultātu iedalījumus, biežumu, datu sūtīšanas termiņus un citus datus, kas norādīti šīs regulas pielikumā, regulāri var pārskatīt.
   3. pants
   Dalībvalstis iegūst vajadzīgos datus, izmantojot dažādu avotu kopumu, kombinējot izlases veida apsekojumus, administratīvus datu avotus vai citus datu avotus. Citiem datu avotiem kvalitātes vai statistiskā novērtējuma procedūru ziņā jābūt vismaz līdzvērtīgiem izlases veida apsekojumiem vai administratīviem datu avotiem.
   4. pants
   Kopienas jauninājumu statistika, kas uzskaitīta pielikumā, jābalsta uz saskaņotiem jēdzieniem un definīcijām, kas ir ietvertas Oslo rokasgrāmatas (ESAO metodiskās norādes datu vākšanai un interpretēšanai tehnoloģisko jauninājumu jomā) jaunākajā izdevumā. Dalībvalstis piemēro šos saskaņotos jēdzienus un definīcijas statistikai, kas paredzēta apkopošanai.
   Ziņojumos, kas tiek iesniegti Eiropas Parlamentam un Padomei atbilstīgi Lēmuma Nr. 1608/2003/EK 5. pantam, jāietver norāde uz jēdzieniem un definīcijām un to piemērojumu.
   5. pants
   Dalībvalstis obligāti pārsūta Komisijai (Eiropas Kopienu Statistikas birojam) saskaņā ar pielikumu apkopotu statistiku un brīvprātīgi pārsūta atsevišķos datu ierakstus, izmantojot standarta sūtīšanas formātu, ko sadarbībā ar dalībvalstīm nosaka Komisija (Eiropas Kopienu Statistikas birojs).
   6. pants
   Dalībvalstis un Komisija (Eiropas Kopienu Statistikas birojs) veic kvalitātes vērtējumu.
   Dalībvalstis pēc Komisijas (Eiropas Kopienu Statistikas biroja) pieprasījuma sūta informāciju, kas vajadzīga, lai novērtētu šīs Regulas pielikumā noteiktās statistikas kvalitāti un izpildītu ziņojumu sniegšanas prasības, kas ir noteiktas Lēmuma Nr. 1608/2003/EK 5. pantā.
   7. pants
   Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2004. gada 13. augustā
      
         
            Komisijas vārdā —
         
         
            Komisijas loceklis
         
         Joaquín ALMUNIA
         
      
   
   
      (1)  OV L 230, 16.9.2003., 1. lpp.
   
      (2)  OV L 358, 31.12.2002., 1. lpp.
   
      (3)  OV L 52, 22.2.1997., 1. lpp. Regulā jaunākie grozījumi izdarīti ar Eiropas Parlamenta un Padomes Regulu (EK) Nr. 1882/2003 (OV L 284, 31.10.2003., 1. lpp.).
   
      PIELIKUMS
      JAUNINĀJUMU STATISTIKA
      1. iedaļa
      Dalībvalstis apkopo šādu Kopienas jauninājumu statistiku:
      
                  Kods
               
               
                  Nosaukums
               
               
                  Komentāri
               
            
                  1
               
               
                  Jauninājumu jomā aktīvo uzņēmumu skaits
               
               
                  Absolūtā izteiksmē un % no visiem uzņēmumiem
               
            
                  2
               
               
                  To novatorisko uzņēmumu skaits, kas ieviesuši jaunus vai būtiski uzlabotus produktus, kas ir jauni tirgū
               
               
                  Absolūtā izteiksmē, % no visiem uzņēmumiem un % no visiem jauninājumu jomā aktīviem uzņēmumiem
               
            
                  3
               
               
                  Apgrozījums, ko nodrošina jauninājumi saistībā ar jauniem vai būtiski uzlabotiem produktiem, kas ir jauni produkti tirgū
               
               
                  Absolūtā izteiksmē, % no kopējā apgrozījuma un % no jauninājumu jomā aktīvu uzņēmumu kopējā apgrozījuma
               
            
                  4
               
               
                  Apgrozījums, ko nodrošina jauninājumi saistībā ar jauniem vai būtiski uzlabotiem produktiem, kas ir jauni produkti uzņēmumā, bet ne tirgū
               
               
                  Absolūtā izteiksmē, % no kopējā apgrozījuma un % no jauninājumu jomā aktīvu uzņēmumu kopējā apgrozījuma
               
            
                  5
               
               
                  To jauninājumu jomā aktīvo uzņēmumu skaits, kas ir iesaistīti sadarbībā jauninājumu jomā
               
               
                  Absolūtā izteiksmē un % no visiem jauninājumu jomā aktīviem uzņēmumiem
               
            
                  6
               
               
                  Izdevumi saistībā ar jauninājumiem
               
               
                  Absolūtā izteiksmē, % no kopējā apgrozījuma un % no jauninājumu jomā aktīvu uzņēmumu kopējā apgrozījuma – pēc izvēles
               
            
                  7
               
               
                  To jauninājumu jomā aktīvo uzņēmumu skaits, kas ir norādījuši, ka jauninājumiem ir bijusi liela nozīme
               
               
                  Absolūtā izteiksmē un % no visiem jauninājumu jomā aktīviem uzņēmumiem
               
            
                  8
               
               
                  To jauninājumu jomā aktīvo uzņēmumu skaits, kas attiecībā uz jauninājumiem ir norādījuši ārkārtīgi svarīgus informācijas avotus
               
               
                  Absolūtā izteiksmē un % no visiem jauninājumu jomā aktīviem uzņēmumiem – pēc izvēles
               
            
                  9
               
               
                  To uzņēmumu skaits, kurus ietekmē būtiski apgrūtinoši faktori
               
               
                  Absolūtā izteiksmē, % no visiem uzņēmumiem un % no visiem jauninājumu jomā aktīviem uzņēmumiem, kā arī % no visiem uzņēmumiem, kas jauninājumu jomā nav aktīvi
               
            Bez iepriekš minētās statistikas dalībvalstis apkopo papildu statistiku (tostarp pašu dalībvalstu iedalījumus) saskaņā ar galvenajām jomām, kas ir minētas Oslo rokasgrāmatā. Lēmums par papildu statistiku tiks pieņemts ciešā sadarbībā ar dalībvalstīm.
      2. iedaļa
      Jāaptver vismaz tie uzņēmumi, kas ietilpst NACE Rev. 1.1 sekcijās C, D, E, I, J, NACE Rev. 1.1 nodaļās 51, 72 un NACE Rev. 1.1 grupās 74.2 un 74.3.
      3. iedaļa
      Visi mainīgie jāziņo ik pēc četriem gadiem, izņemot mainīgos 1, 2, 3, 4 un 5, kas jāziņo ik pēc diviem gadiem.
      4. iedaļa
      Pirmais pārskata gads, par kuru jāapkopo statistika, ir 2004. kalendārais gads.
      5. iedaļa
      
                  1.
               
               
                  Visi rezultāti ir jāiedala pēc ekonomiskās darbības (NACE Rev. 1.1) atbilstīgi sekcijām un šādām uzņēmumu lieluma kategorijām: 10–49 darbinieki, 50–249 darbinieki, vairāk kā 249 darbinieki.
               
            
                  2.
               
               
                  Visi rezultāti ir jāiedala arī pēc ekonomiskās darbības (NACE Rev. 1.1) atbilstīgi nodaļām.
               
            
                  3.
               
               
                  Rezultāti attiecībā uz 5. mainīgo ir jāiedala atbilstīgi jauninājumu sadarbības veidam. Rezultāti attiecībā uz 7. mainīgo ir jāiedala atbilstīgi jauninājumu ietekmes veidam. Rezultāti attiecībā uz 8. mainīgo ir jāiedala atbilstīgi informācijas avotam. Rezultāti attiecībā uz 9. mainīgo ir jāiedala atbilstīgi apgrūtinošo faktoru veidam. Lēmums par šiem iedalījumiem tiks pieņemts ciešā sadarbībā ar dalībvalstīm.
               
            6. iedaļa
      
                  1.
               
               
                  Visi rezultāti jānosūta 18 mēnešu laikā pēc pārskata perioda kalendārā gada beigām.
               
            
                  2.
               
               
                  Dalībvalstis var brīvprātīgi sūtīt Komisijai (Eiropas Kopienu Statistikas birojam) valstu jauninājumu apsekojumos iegūtos atsevišķos datu ierakstus, aptverot visas apsekotās statistikas vienības.
               
            7. iedaļa
      
                  1.
               
               
                  Apsekojuma anketās, ko izmanto Kopienas jauninājumu apsekojumos, kurus veic ik pēc četriem gadiem sākot ar 2004. pārskata gadu, jāietver galvenās Oslo rokasgrāmatā izklāstītās jomas attiecībā uz jauninājumu novērtēšanu uzņēmumos.
               
            
                  2.
               
               
                  Komisija (Eiropas Kopienu Statistikas birojs) ciešā sadarbībā ar dalībvalstīm izstrādā metodiskus ieteikumus Kopienas jauninājumu apsekojumiem, lai apsekojumu rezultāti lielā mērā būtu saskaņoti. Šajos ieteikumos jāietver vismaz informācija par iedzīvotāju mērķa grupu, apsekojuma metodika (tostarp reģionālie aspekti), saskaņotā apsekojuma anketa, informācija par datu vākšanu, apstrādi un sūtīšanu, kā arī datu kvalitātes prasības.
               
            
                  3.
               
               
                  Ciešā sadarbībā ar dalībvalstīm metodiskos ieteikumus izstrādā arī citiem jauninājumu apsekojumiem, ko veic ik pēc četriem gadiem, sākot ar 2006. pārskata gadu.
               
            
                  4.
               
               
                  Dalībvalstis nodrošina Komisijai (Eiropas Kopienu Statistikas birojam) vajadzīgo informāciju par valstu metodiku, kas tiek izmantota valstu jauninājumu statistikā.
               
            8. iedaļa
      Tā kā valstu statistikas sistēmām vajadzīgi lieli pielāgojumi, Komisija var piešķirt dalībvalstīm atbrīvojumus attiecībā uz statistiku, kas jāapkopo pirmajā 2004. pārskata gadā. Papildu atbrīvojumi var tikt piešķirti attiecībā uz ekonomiskās darbības klasifikāciju atbilstīgi NACE Rev. 1.1 un/vai 2006. pārskata gada statistikas iedalījumu lieluma klasēm.